У пачатковай школе фарміруецца станоўчае стаўленне да працы, раскрываецца яе важнасць і неабходнасць для грамадства, фарміруецца патрэба быць карысным людзям. На гэтай стадыі ствараецца пэўная наглядная аснова, на якой грунтуецца далейшае развіццё прафесійнай самасвядомасці. Для малодшага школьніка характэрны высокі ўзровень дапытлівасці, ён эмацыянальна рэагуе на ўсё новае, лёгка падвяргаецца ўплыву знешніх абставін, з жаданнем выконвае працоўныя даручэнні, імкнецца да актыўнай дзейнасці. Такім чынам, чым шырэй і глыбей ажыццяўляецца на гэтым этапе падрыхтоўка да працы і выбару прафесіі, тым больш эфектыўны працэс прафесійнага вызначэння дзяцей у старэйшым узросце.